
Apstrakt 
Usled selektivnog karaktera državne pomoći i mogućnosti da se njome favorizuju učesnici na tržištu, kontrola njenog dodeljivanja je važan segment politike zaštite konkurencije. Uspostavljanje sistema kontrole državne pomoći deo je predpristupnih obaveza zemalja Zapadnog Balkana u procesu integracije u Evropsku uniju. U radu se uporedno – pravnom analizom sagledava stepen razvijenosti sistema u analiziranoj grupaciji zemalja. Korelacionom analizom ispituje se međuzavisnost između razvijenosti sistema kontrole državne pomoći i uspešnosti zemalja u integracionom procesu. Cilj rada je ukazivanje na izuzetnu važnost izgradnje efikasnog sistema kao jednog od mehanizama zaštite konkurencije i kao bitne predpristupne obaveze zemalja.

Ključne reči: državna pomoć, kontrola, zemlje Zapadnog Balkana  
COMPARATIVE LEGAL ANALYSIS OF CHANGES IN THE SYSTEM OF STATE AID IN SERBIA AND THE WESTERN BALKAN COUNTRIES - IMPACT ON THE EFFICIENCY OF THE EUROPEAN INTEGRATION PROCESS
Abstract
 Control of state aid allocation is an important part of competition policy, due to the selective nature of state aid and possibility of favoring of market participants. The establishing of the system of state aid control is part of pre-accession commitments of the Western Balkans countries in the integration process into the European Union. The paper examines the degree of development of the system in the analysed group of countries by applying of comparative - legal analysis. Correlation analysis examines the interdependence between the development of the system of state aid control and the success of countries in the integration process. The aim of the paper is to emphasize the great importance of building an effective system as a mechanism of competition protection and an important pre-accession commitment of countries.

Uvod

Nekontrolisano dodeljivanje državne pomoći može narušiti konkurenciju između tržišnih učesnika koji primaju i onih koji ne primaju državnu pomoć. Zbog toga je kontrola državne pomoći važan segment politike zaštite konkurencije. U nastojanju da se ostvare ciljevi politike zaštite konkurencije neophodna je regulativna uloga nadležnih državnih institucija. One definišu pravila koja regulišu poštenu i lojalnu tržišnu utakmicu (Milenković – Kerković, 2007, str. 145). Mere zaštite uslova konkurencije su usmerene s jedne strane ka preduzećima, a s druge strane ka aktivnostima države, odnosno kontroli državne pomoći. Samo uspostavljanje sistema kontrole državne pomoći važan je uslov procesa integracije zemalja u Evropsku uniju. Sporazum o stabilizaciji i pridruživanju (SSP) je osnovni instrument putem koga Evropska unija nastoji da obezbedi prihvatanje pravila zajedničkog evropskog tržišta od zemalja koje su potencijalni kandidati za članstvo. Dva osnovna elementa SSP su liberalizacija trgovine, odnosno stvaranje jedinstvenog tržišta i usklađivanje zakonodavstva, kao bitan preduslov ostvarenja prvog elementa, odnosno cilja. Najbitniji sektori usklađivanja vezani za funkcionisanje jedinstvenog tržišta su konkurencija i državna pomoć. Potpisivanjem ovog sporazuma zemlje Zapadnog Balkana preuzele su, između ostalog, obavezu izgradnje institucija za nadzor državne pomoći.
Sporazumom je predviđeno postepeno usklađivanje zakonodavstva sa pravnom tekovinom Evropske unije (acquis communautaire) i u ovoj oblasti. Potpisivanjem sporazuma zemlje Zapadnog Balkana su preuzele obavezu usvajanja pravnog okvira za kontrolu državne pomoći. Na ovaj način je omogućena prethodna (ex ante) i naknadna (ex post) kontrola svih novih mera državne pomoći, kao i usaglašavanje već postojećih mera sa pravilima koja budu uspostavljena. Očekivani su pozitivni efekti u kreiranju ekonomske politike i racionalnom planiranju budžeta i vođenju odgovarajuće politike regionalnog razvoja. Predviđeno je da zemlje Zapadnog Balkana u propisanom roku (dve godine nakon potpisivanja SSP) formiraju operativno nezavisno telo koje bi vršilo nadzor nad dodelom državne pomoći. Ovo telo bi vršilo prethodnu i naknadnu kontrolu dodele državne pomoći, sa ingerencijom odobravanja državne pomoći. Konačni cilj tih mera bio bi preispitivanje sastava dodeljene državne pomoći i napori na promeni njihove veličine i strukture. 

U radu su, najpre, sagledana iskustva zemalja Centralne i istočne Evrope koje su svoje sisteme kontrole državne pomoći izgradile pre zemalja Zapadnog Balkana. Zatim je, u cilju ocene dostignuća zemalja Zapadnog Balkana u ovoj oblasti, izvršena uporedno - pravna analiza razvijenosti sistema kontrole državne pomoći u Srbiji, Hrvatskoj, Makedoniji, Crnoj Gori i Bosni i Hercegovini. Rezultati uporedno – pravne analize obezbedili su osnovu za primenu korelacione analize i ispitivanja međuzavisnosti između stepena razvijenosti sistema kontrole državne pomoći i uspešnosti zemalja u procesu integracije u Evropsku uniju.

Neka iskustva u izgradnji sistema kontrole državne pomoći
Specifičnost perioda egzistencije centralno planskih privreda bila je u tome da su različite forme državne podrške i pomoći bile široko korišćen instrument. Korišćenje budžetskih sredstava, odnosno subvencija bilo je neophodan mehanizam nadoknade gubitaka preduzeća koja nisu mogla efikasno funkcionisati u netržišnom sistemu. Sa nastupanjem tranzicionog perioda ka tržišnom načinu privređivanja očekivalo se da proces liberalizacije cena bude praćen uporedim smanjivanjem subvencija. Međutim, pad budžetskih subvencija doveo je do pojave serija indirektnih i manje transparentnih formi državne podrške neefikasnih firmi i sektora. Državna pomoć je postala važan instrument u procesu ekonomske transformacije u većini zemalja Centralne i istočne Evrope (engl. Central and Eastern Europe - CEE) (Атanasiu, 2001, str. 263). S obzirom na činjenicu da prelazak na tržišni način privređivanja mora biti praćen obimnijom državnom podrškom, problem nije bio sama državna podrška, već način i motiv njenog korišćenja. Državna pomoć nije bila namenjena realizaciji dugoročnih razvojnih politika i strategija, već spašavanju preduzeća u teškoćama. Politika spašavanja i restrukturiranja preduzeća u ranom periodu tranzicije može biti opisana kao neplanska i netransparentna i sa jakim „kriznim menadžmentom“ (Hashi, 2004, str. 3). Karakterisali su je otvoreni ili skriveni tokovi subvencija ka nekim preduzećima i sektorima, čak i nakon utvrđivanja da mnogi od njih nemaju budućnost u uslovima konkurentne tržišne privrede. Takođe, iskustva CEE zemalja svedoče o značajnoj ulozi državne pomoći u procesu privatizacije. Postojala je neverovatna inventivnost država kada su u pitanju originalne šeme i metodi finansiranja i preferencijalnih tretmana preduzeća (Danwitz, 2008, str. 3). Obično se državna aktivost svodila na dve krajnosti, podjednako neopravdane. Jedna je finansiranje i pokrivanje troškova preduzeća, kako bi ona bila atraktivnija sa aspekta privatnog investitora. Druga se odnosi na stalno prisutnu dilemu da li je prodaja javnog preduzeća izvršena po tržišnoj vrednosti ili podrazumeva državnu pomoć. Na ovaj način, došlo je do ogromnog raskoraka između politike državne pomoći u periodu tranzicije CEE zemalja i politike državne pomoći EU i do potrebe da se one usklade u predpristupnom periodu.

Promena politike je pokrenuta sa početkom pregovora o pristupanju EU. 
Namera i nastojanja CEE zemalja da prilagode nacionalne politike državne pomoći evropskim pravilima datiraju od stupanja na snagu Evropskih sporazuma. U principu su uslovi predpristupnih sporazuma izvedeni iz kriterijuma iz Kopenhagena (1993), kojima su definisani ciljevi koje zemlja kandidat mora da ispuni pre pristupanja EU (Schutterle, 2002, str. 585). U ekonomskoj sferi ovi kriterijumi zahtevaju postojanje funkcionalne tržišne ekonomije, kao i kapacitet da se zemlja nosi sa pritiskom konkurencije i tržišnih snaga unutar EU. Što se tiče politike konkurencije, EU zahteva da zemlja kandidat zadovolji tri kriterijuma pre nego što proces pregovaranja u oblasti konkurencije bude zatvoren. Prvi kriterijum se odnosi na neophodan zakonodavni okvir u oblasti antimonopolske politike i državne pomoći. Drugi podrazumeva adekvatan administrativni kapacitet (naročito dobro funkcionisanje nadležnog organa u oblasti konkurencije). Treći kriterijum se odnosi na kredibilnu primenu zakona EU u svim oblastima politike konkurencije (Holscher & Johannes, 2004, str. 322). Evropski sporazumi sadrže odredbe o državnoj pomoći koje pomno prate model Ugovora o funkcionisanju Evropske unije (UFEU) (opšta zabrana). Oni upućuju CEE zemlje da uklone državnu pomoć ako ona narušava trgovinu sa EU i da svoje rashode državne pomoći učine transparentnim.

 Između 1997. i 2001. godine CEE zemlje, kandidati za članstvo u EU, usvojile su nacionalne zakone o državnoj pomoći i uspostavile nacionalna tela za monitoring. Evropska komisija nije ovlašćena da odlučuje o pitanjima državne pomoći sve do pristupanja EU. Nacionalna pravila o državnoj pomoći i izvršne nacionalne vlasti služile su i kao test za period nakon pridruživanja EU. Usvojeni zakoni u CEE zemljama su, s jedne strane, predstavljali samo privremenu kompenzaciju za ključne elemente evropskih pravila o državnoj pomoći. Veliki deo evropskog prava ostao je bez ekvivalenta na nacionalnom nivou. S druge strane, pojedine odredbe ovih zakona prevazilazile su ono što je predviđeno na nivou EU. Primer je specifikacija i informisanje javnosti o pozitivnim, odnosno dozvoljenim vrstama državne pomoći. Nacionalni zakoni o državnoj pomoći su imali i edukativni karakter, u smislu olakšavanja da se privreda i društvo upoznaju sa jednom novom kategorijom. Otuda su oni više doprinos širenju znanja o državnoj pomoći, nego reprodukcija kompletnog evropskog sistema kontrole državne pomoći na nacionalnom nivou (Blauberger, 2007). U najvećem broju slučajeva u zemljama kandidatima i potencijalnim kandidatima za članstvo se u isto vreme sa usvajanjem zakona formira i nacionalno telo za kontrolu državne pomoći (Blauberger, 2009, str. 1035). Nadležnosti nacionalnog tela za kontrolu ograničene su na period do pristupanja konkretne zemlje EU (Schutterle, 2002, str. 580). Nakon toga ova tela svoju nadležnost prenose na EK.

Uspostavljanje sistema kontrole državne pomoći na nacionalnom nivou zahteva validna rešenja za različite zakonske, političke i institucionalne konflikte. Kako iskustvo CEE zemalja pokazuje, mnogobrojne poteškoće koje proizilaze iz uspostavljanja funkcionalnog sistema kontrole su proceduralne prirode (Атanasiu, 2001, str. 263). Ovo se posebno odnosi na određivanje i garantovanje statusa i nadležnosti tela za kontrolu državne pomoći. Nacionalno nadležno telo mora imati moć sličnu onoj koju ima Evropska komisija na polju državne pomoći, uključujući moć da zahteva relevantne informacije, sprovođenje istrage, odobravanje pomoći, monitoring postojećih šema pomoći i nalaganje povraćaja nezakonite pomoći (Cremona, 2003, str. 268). Funkcionalni sistem kontrole državne pomoći podrazumeva da telu za kontrolu državne pomoći mora biti dato i garantovano pravo potpune ex ante i ex post kontrolne moći. Ex ante kontrola se odnosi na pravo odobravanja i zabrane predloženih mera pomoći. Ex post kontrola podrazumeva pravo da se naloži suspenzija i povraćaj nezakonite pomoći. U tabeli 1 dat je pregled regulatornih tela za kontrolu državne pomoći i njihovih nadležnosti u CEE zemljama u 2000. godini. 

Tabela 1. Regulatorna tela za kontrolu državne pomoći u CEE zemljama i njihova kontrolna moć (situacija u 2000. godini)

	Zemlja
	Regulatorno telo
	Nadležnost

	Bugarska
	Ministarstvo finansija
	Puna ex ante kontrola

	Češka
	Kancelarija za zaštitu ekonomske konkurencije
	Puna ex ante kontrola

	Estonija
	Ministarstvo finansija
	Puna ex ante kontrola

	Mađarska
	Kancelarija za monitoring državne pomoći (Ministarstvo finansija)
	Pravo mišljenja o legalnosti predloženih mera pomoći

	Letonija
	Komisija za kontrolu državne pomoći
	Puna ex ante kontrola

	Litvanija
	Veće za konkurenciju
	Puna ex ante kontrola

	Poljska
	Kancelarija za konkurenciju i zaštitu potrošača
	Pravo mišljenja o legalnosti predloženih mera pomoći

	Rumunija
	Kancelarija za konkurenciju i Veće za konkurenciju
	Puna ex ante kontrola

	Slovačka
	Kancelarija za državnu pomoć 
	Puna ex ante kontrola

	Slovenija
	Komisija za kontrolu državne pomoći i Sekcija za kontrolu državne pomoći (Ministarstvo za ekonomske odnose i razvoj)
	Puna ex ante kontrola


Izvor: European Commission. Country Reportѕ on Progress towards Accession, http://ec.europa.eu/

U dve od deset analiziranih zemalja kontrola državne pomoći bila je poverena Ministarstvu finansija (Bugarska i Estonija). Kontrola državne pomoći je u četiri zemlje bila u rukama tela za zaštitu konkurencije (Češka, Litvanija, Poljska i Rumunija). Posebno telo za kontrolu državne pomoći formirano je jedino u Letoniji i Slovačkoj. Komisija za kontrolu državne pomoći u Mađarskoj je bila deo, odnosno ogranak Ministarstva finansija, a u Sloveniji deo Ministarstva za ekonomske odnose i razvoj. U osam od deset posmatranih zemalja regulatorna tela za kontrolu državne pomoći su imala pravo pune ex ante kontrole. U Mađarskoj i Poljskoj se njihova nadležnost svodila na davanje mišljenja o legalnosti predloženih mera pomoći.

Predpristupne politike državne pomoći u CEE zemljama nisu reflektovale dugoročne ciljeve sistema kontrole državne pomoći Evropske unije. O tome govori i činjenica da je praksa gotovo svih zemalja da svoje sisteme kontrole uspostavljaju u „poslednjem trenutku“ pred pristupanje. Na taj način se može zaključiti da je njihovo uspostavljanje više proceduralne i tehničke, nego suštinske prirode. Predpristupna uslovljenost zemalja da razvijaju sistem kontrolisanja državne pomoći ipak nije bez efekata. Priprema za proces pridruživanja Evropskoj uniji zahteva da zemlje kandidati razmatraju i uzimaju u obzir evropska pravila o kontroli državne pomoći. Tako se razvija svest zemalja o važnosti implementacije i efikasnog funkcionisanja sistema. Zemlje se pripremaju i uče da „igraju igru“ na jedinstvenom evropskom tržištu. 

Nakon poslednjeg proširenja Evropske unije, po ugledu na analizirane CEE zemlje, razvoj sistema kontrole državne pomoći dobija na aktuelnosti u Srbiji i ostalim zemljama Zapadnog Balkana. Implementacija sistema kontrolisanja državne pomoći je obavezujući deo procesa njihove integracije u Evropsku uniju. Potreba njegovog razvoja definisana je Sporazumom o stabilizaciji i pridruživanju (SSP). Proces stabilizacije i pridruživanja zahteva od potencijalnih kandidata i država kandidata da usvoje pristupe Evropske unije u ovoj oblasti znatno pre formalnog članstva u EU.

Pretpostavke i istraživačke metode
Svrha istraživanja je ocena postignutih rezultata u razvoju sistema kontrolisanja državne pomoći u zemljama Zapadnog Balkana kao obaveznog dela procesa integracije u Evropsku uniju. Osnovni cilj istraživanja je ukazivanje na važnost razvijenosti sistema u integracionom procesu zemalja.
U skladu sa ciljem i svrhom istraživanja u radu je testirana sledeća hipoteza:
Postoji pozitivna korelacija između stepena razvijenosti sistema kontrolisanja državne pomoći i uspešnosti zemalja na putu integracije u Evropsku uniju.
Istraživanje je realizovano primenom metoda uporedno – pravne analize, u cilju ocene postignutih rezultata analizitranih zemalja u razvoju sistema, i korelacione analize, u cilju ispitivanja povezanosti između ostvarenih rezultata i uspesnosti integracionog procesa.
Rezultati istraživanja

Ocena postignutih rezultata u razvoju sistema kontrolisanja državne pomoći u zemljama Zapadnog Balkana
U cilju ocene postignutih rezultata i donetih rešenja u oblasti sistema kontrole državne pomoći u Srbiji izvršena je komparacija usvojenih odluka, smernica i upustava sa rešenjima u odabranim zemljama u regionu.
 Pretpostavka analize je da zemlje u regionu koje su među prvima na listi potencijalnih kandidata za ulazak u Evropsku uniju imaju i razvijenije sisteme državne pomoći. Dakle, postoji korelacija između stepena razvijenosti sistema državne pomoći i potencijalnog vremena za koje će zemlja ispuniti sve potrebne zahteve i priključiti se ovoj ekonomskoj integraciji. Zemlje u regionu svoje sisteme kontrolisanja državne pomoći grade po uzoru na sistem Evropske unije. Na nivou EU, pored UFEU kao bazičnog dokumenta, različite kategorije državne pomoći regulisane su mnogobrojnim sekundarnim propisima.

U Srbiji je Zakon o kontroli državne pomoći, kao baza daljeg razvoja i izgradnje sistema kontrole, počeo da se primenjuje 2010. godine. Rad Komisije za kontrolu državne pomoći je definisan sa još svega par propisa usvojenih na samom početku uspostavljanja sistema kontrole državne pomoći. Odredbe Zakona su detaljnije razrađene u Uredbi o pravilima dodele državne pomoći. Izveštaji o dodeljenoj državnoj pomoći dostupni su od 2006. godine. Međutim, nedostatak podzakonskog akta kojim se bliže propisuje metodologija izrade godišnjeg izveštaja i rok za dostavljanje podataka, implicirao je nedovoljnu ažurnost u izveštavanju i nedovoljnu primenu metodologije EU u početnim godinama izveštavanja. Usvajanje Pravilnika o metodologiji izrade godišnjeg izveštaja o dodeljenoj državnoj pomoći 2011. godine pozitivno se odrazilo na obuhvatnost poslednjih izveštaja (2010 i 2011), kao i na kompatibilnost izveštavanja sa EU standardima. Pravilnikom se propisuju: metodologija izrade godišnjeg izveštaja o dodeljenoj državnoj pomoći, rok u kome davaoci državne pomoći dostavljaju Ministarstvu finansija podatke o dodeljenoj državnoj pomoći i rok u kome Komisija dostavlja godišnji izveštaj Vladi (Pravilnik o metodologiji izrade godišnjeg izveštaja o dodeljenoj državnoj pomoći). Posebnom uredbom je regulisan i postupak prijavljivanja državne pomoći. U tabeli 2 dat je pregled usvojenih propisa kojima je uređena oblast kontrole državne pomoći u Srbiji.
Tabela 2. Stanje regulative državne pomoći u Srbiji
	Godina usvajanja
	Opis
	Dokumenti

	2008
	Osnovni zahtevi
	SSP

	2010
	Opšti uslovi i postupak kontrole
	Zakon o kontroli državne pomoći

	2010
	Kriterijumi dodele i ocena opravdanosti
	Uredba o pravilima za dodelu državne pomoći

	2010
	Postupak prijavljivanja
	Uredba o načinu i postupku prijavljivanja državne pomoći

	2011
	Metodologija i rok dostavljanja izveštaja
	Pravilnik o metodologiji izrade godišnjeg izveštaja o dodeljenoj državnoj pomoći

	2006-2011
	Godišnji izveštaji
	Izveštaji o dodeljenoj državnoj pomoći


Izvor: Ministarstvo finansija Republike Srbije, www.mfin.gov.rs
Nakon tih inicijalnih rešenja nije usvojen nijedan propis koji bi vodio ka zaokruživanju sistema kontrole, njegovoj većoj transparentnosti i usklađivanju sa praksom EU. Očekivalo se, ali još uvek nije rešeno, usvajanje smernica i propisa kojima bi se, po uzoru na praksu EK, preciznije odredili uslovi dodele svake pojedinačne kategorije državne pomoći. Takođe, Komisija za kontrolu državne pomoći nije usvojila nijedan propis kojim bi se regulisala dodela državne pomoći u periodu svetske ekonomske krize, a koja je na nivou EU bila regulisana posebnim privremenim aktima. 

Od svih zemalja u regionu Hrvatska ima najuređeniji sistem kontrole državne pomoći. Potpisivanjem Sporazuma o stabilizaciji i pridruživanju najranije od svih analiziranih zemalja, Hrvatska je i prva krenula sa ispunjavanjem njegovih zahteva i razvijanjem sistema kontrole državne pomoći. Prvi Zakon o državnim potporama i Uredba o državnim potporama usvojeni su 2003. godine, čime su postavljeni temelji odobravanja, praćenja i eventualnih povraćaja državne pomoći. Međutim, nominalno zadovoljenje odredbi SSP donošenjem zadovoljavajućeg nacionalnog zakonodavstva ipak ne znači i zadovoljavajuću primenu tog istog zakonodavstva (Kesner-Škreb, Pleše & Mikić, 2003, str. 325). Implementacija zakonskih rešenja u praksi ukazala je na potrebu izmene prvobitnih rešenja u cilju njihovog usklađivanja sa propisima EU, tako da je 2005. godine usvojen novi Zakon koji je danas na snazi i 2006. godine nova Uredba o državnim potporama. Sadržaj obrasca za prijavljivanje državne pomoći propisan je Pravilnikom. Vlada Republike Hrvatske je donela veliki broj pojedinačnih odluka kojima su propisana pravila za pojedine sektore ili pravila dodeljivanja pomoći za određene ciljeve. U tabeli 3 dat je pregled postojeće regulative državne pomoći u Hrvatskoj.

Tabela 3. Stanje regulative državne pomoći u Hrvatskoj
	Godina usvajanja
	Opis
	Dokumenti

	2001
	Osnovni zahtevi
	SSP

	2003/2005
	Opšti uslovi i postupak konrole
	Zakon o državnim potporama

	2006
	Ocena usklađenosti državne pomoći sa odredbama Zakona
	Uredba o državnim potporama

	2008
	Mapa regionalne pomoći
	Odluka o karti regionalnih potpora

	2009
	Objavljivanje pravila u "Narodnim novinama"
	Odlukua o objavljivanju popisa pravila o državnim potporama

	2009
	Generalna blok izuzeća
	Odluka o objavljivanju općih pravila o skupnim izuzećima u području državnih potpora

	2009
	Privremene mere u periodu svetske ekonomske krize
	Odluka o objavljivanju pravila privremenog okvira za mjere državnih potpora kojima se podupire pristup financiranju u trenutnoj finansijskoj i gospodarskoj krizi

	2006-2013
	Odluke o pojedinim kategorijama 
	Odluke Vlade Republike Hrvatske


	2008
	Način utvrđivanja referentne kamatne stope
	Odluka o objavljivanju pravila o utvrđivanju referentne i diskontne stope

	2003-2011
	Godišnji izveštaji
	Godišnje izvješće o državnim potporama

	2012
	Sadržaj obrasca za prijavljivanje državne pomoći
	Pravilnik o obliku i sadržaju te načinu prikupljanja podataka i vođenja evidencije državnih potpora


 Izvor: Agencija za zaštitu tržišnog natjecanja, Hrvatska, http://www.aztn.hr/
Hrvatska je još 2008. godine izradila mapu regionalne državne pomoći. U cilju efikasnije alokacije regionalne državne pomoći, Hrvatska je podeljena na tri prostorne celine: 1) Severozapadna Hrvatska (53,58% prosečnog BDP po stanovniku u EU-25 i maksimalni intenzitet regionalne pomoći od 40% vrednosti investicije);  2) Panonska Hrvatska (31,54% prosečnog BDP po stanovniku u EU-25 i maksimalni intenzitet regionalne pomoći od 50% vrednosti investicije) i 3) Jadranska Hrvatska (39,66% prosečnog BDP po stanovniku u EU-25 i maksimalni intenzitet regionalne pomoći od 40% vrednosti investicije) (Odluka o karti regionalnih potpora, 2008). Na ovaj način je Hrvatska uspešno zadovoljila jedan od inicijalnih zahteva iz SSP. 

Hrvatska je jedina zemlja u regionu koja je imala posebne smernice kojima je regulisano dodeljivanje državne pomoći u periodu svetske ekonomske krize, analogno praksi Evropske komisije. U onim područjima u kojima Hrvatska još uvek nema usvojene odluke o regulisanju državne pomoći, primenjuju se pravila Evropske unije. Za aktivosti monitoringa nadležna je Agencija za zaštitu tržišnog natjecanja (konkurencije), koja je nezavisno pravno lice koje odobrava i kontroliše dodeljenu državnu pomoć, vodi evidenciju, vodi  inventar državne pomoći i podnosi godišnje izveštaje.

U Makedoniji je Zakon o državnoj pomoći usvojen 2003. godine, dok je 2006. godine usvojen Zakon o izmenama i dopunama Zakona o kontroli državne pomoći. Bitna izmena u odnosu na prvobitno zakonsko rešenje odnosila se na delegiranje odgovornosti monitoringa sa Komisije za državnu pomoć (koja je inicijalno bila sastavljena od tri člana, pri čemu dva predlaže Ministarstvo ekonomije i jednog Ministarstvo finansija) na Komisiju za zaštitu konkurencije. Zakon iz 2006. godine važio je do 2010. godine kada je usvojen Zakon o kontroli državne pomoći koji je i danas na snazi.  Postupak podnošenja izveštaja i postupak ocenjivanja državne pomoći uređeni su posebnim pravilnikom. Kada su u pitanju odluke o pojedinačnim kategorijama, do danas su u Makedoniji usvojene jedino posebne odluke o horizontalnoj, vertikalnoj pomoći i pomoći za spašavanje i restrukturiranje preduzeća u teškoćama. Pregled usvojenih propisa u oblasti kontrole državne pomoći u Makedoniji dat je u tabeli 4.   

Tabela 4. Stanje regulative državne pomoći u Makedoniji
	Godina usvajanja
	Opis
	Dokumenti

	2001
	Osnovni zahtevi
	SSP

	2003
	Opšti uslovi i postupak konrole
	Zakon o državnoj pomoći

	2006
	Opšti uslovi i postupak konrole
	Zakon o izmenama i dopunama Zakona o državnoj pomoći

	2007
	Opis postupka ocenjivanja i opis elemenata godišnjeg izveštaja korisnika sredstava
	Pravilnik o načinu i postupaku podnošenja izveštaja o državnoj pomoći Komisiji i za ocenjivanje državne pomoći

	2007
	Odluke o pojedinim kategorijama 
	Odluke Ministarstva ekonomije


	2010
	Opšti uslovi i postupak kontrole
	Zakon o kontroli državne pomoći


Izvor: Commission for Protection of Competition of Republic of Macedonia, www.kzk.gov.mk
Bez obzira na relativno rano usvajanje zakona, Makedonija je, za razliku od Hrvatske, u daleko manjoj meri razvila svoj sistem kontrole državne pomoći. U Makedoniji nema posebnog godišnjeg izveštaja o državnoj pomoći. Agregirani podaci o dodeljenoj pomoći objavljuju se kao sastavni deo Godišnjeg izveštaja komisije za zaštitu konkurencije. Evidentno je da su pravila EU o sadržini godišnjeg izveštaja u najmanjoj meri ispoštovana u Makedoniji u odnosu na analizirane zemlje.

U Crnoj Gori je Zakon o kontroli državne pomoći usvojen 2009. godine. Crna Gora je u kratkom periodu njegove implementacije usvojila niz uredbi kojima je bliže uređen postupak prijavljivanja, ocenjivanja i evidencije državne pomoći. Odluka o pojedinačnim kategorijama pomoći još uvek nema. Nadležnost monitoringa je u rukama Komisije za kontrolu državne pomoći. Prvi izveštaj o dodeljenoj državnoj pomoći je za 2003. i 2004. godinu, u drugom izveštaju (za 2005. i 2006) obuhvaćene su sve direktne i indirektne subvencije koje su isplaćene iz budžeta Crne Gore, treći (2007) je baziran na podacima koje su obezbedili davaoci državne pomoći. Od 2008. godine u izveštavanju se primenjuje metodologija koja je propisana od strane Evropske komisije u oblasti izveštavanja o državnoj pomoći. Pregled regulative u oblasti kontrole državne pomoći u Crnoj Gori prikazan je u tabeli 5.
Tabela 5. Stanje regulative državne pomoći u Crnoj Gori
	Godina usvajanja
	Opis
	Dokumenti

	2007
	Osnovni zahtevi
	SSP

	2009
	Opšti uslovi i postupak kontrole
	Zakon o kontroli državne pomoći 

	2009
	Sadržina godišnjeg izveštaja o ukupnoj pomoći
	Pravilnik o sadržaju godišnjeg izvještaja o dodijeljenoj državnoj pomoći

	2010
	Postupak prijavljivanja
	Uredba o načinu i postupku podnošenja prijave državne pomoći

	2010
	Evidencija
	Uredba o načinu vođenja evidencije o državnoj pomoći

	2010
	Kriterijumi dodele
	Uredba o bližim kriterijumima, uslovima i načinu dodjele državne pomoći

	2003 - 2011
	Godišnji izveštaji
	Izvještaji o dodijeljenoj državnoj pomoći

	2012
	Mapa regionalne pomoći
	Odluka o mapi regionalnih pomoći


Izvor: Ministarstvo finansija Republike Crne Gore, http://www.kkdp.me/
Pored Hrvatske, Crna Gora je jedina zemlja u regionu koja je usvojila mapu regionalne pomoći. Bruto društveni proizvod Crne Gore iznosi 38,67% proseka Evropske unije, pa maksimalni dozvoljeni intenzitet pomoći za celokupnu teritoriju Crne Gore ne može biti veći od 50% vrednosti investiicije (Odluka o mapi regionalnih pomoći, 2013). Na taj način, zaokruženo je ispunjavanje obaveza iz SSP koje se tiču oblasti i politike kontrole državne pomoći u Crnoj Gori.

Bosna i Hercegovina je jedina od analiziranih zemalja koja nije uspela da u predviđenom roku odgovori zahtevima iz Sporazuma o stabilizaciji i pridruživanju (u smislu donošenja Zakona o državnoj pomoći i uspostavljanja tela u čijoj bi nadležnosti bio sistem kontrole državne pomoći na nivou zemlje) (Stojanović & Stanišić, 2011, str. 54). Naime, Bosna i Hercegovina je imala obavezu da u roku od dve godine, koliko je bio na snazi Prelazni sporazum sa BiH koji je stupio na snagu 1. jula 2008. godine, donese pomenuti zakon i uspostavi nezavisno regulatorno telo. Tu obavezu nije ispunila. Nedostatak zakonodavnog okvira u Bosni i Hercegovini sve do 2012. godine logično je implicirao i nedostatak ostalih merodavnih propisa koji bi bliže uređivali ovu oblast. Osnove sistema kontrole državne pomoći u BiH postavljene su tek početkom 2012. godine usvajanjem Zakona o sistemu državne pomoći, a zatim i održavanjem konstitutivne sednice Vijeća za državnu pomoć krajem 2012. godine. Za naredni period se planira donošenje podzakonskih akata za primenu i sprovođenje zakona.

Ispitivanje međuzavisnosti između stepena razvijenosti sistema kontrole državne pomoći i uspešnosti zemalja u integracionom procesu

S obzirom na činjenicu da je izgradnja sistema kontrole državne pomoći važna predpristupna obaveza zemalja, dostignuti stepen njegovog razvoja može se posmatrati kao jedan od indikatora uspešnosti zemalja u integracionom procesu. U cilju ispitivanja veze između stepena razvijenosti sistema i napretka zemlje na putu evropskih integracija u tabeli 6 sistematizujemo potrebne indikatore. Najpre, dajemo pregled godine usvajanja relevantnog zakona u analiziranim zemljama i rangiramo zemlje prema ovom kriterijumu (1 – zemlja koja je najranije usvojila zakon, 5 – zemlja koja je najkasnije usvojila zakon. Zatim rangirangiramo zemlje prema stepenu razvijenosti sistema kontrole državne pomoći (na osnovu rezultata prethodno prikazane uporedno – pravne analize). Na kraju, dajemo pregled datuma kada su analizirane zemlje postale kandidati za članstvo u Evropsku uniju i rangiramo ih prema ovom kriterijumu (1 – zemlja koja je prva postala kandidat, 5 – zemlja koja je poslednja postala kandidat).  

Tabela 6. Rangiranje zemalja Zapadnog Balkana prema godini usvajanja Zakona, razvijenosti sistema i datumu dobijanja statusa kanditata
	
	Godina usvajanja Zakona (I)
	Razvijenost sistema (II) 
	European Council confirms country as a candidate (III) 

	
	Godina 
	Rang zemlje
	Rang zemlje
	Datum
	Rang zemlje

	Serbia
	2010
	4
	3
	01/03/2012
	4

	Montenegro
	2009
	3
	2
	17/12/2010
	3

	Croatia
	2003
	1
	1
	01/06/2004
	1

	Macedonia
	2003
	2
	4
	16/12/2005
	2

	Bosnia and Hercegovina
	2012
	5
	5
	/
	5


Rangiranje zemalja prema odabranim kriterijumima omogućilo je izračunavanje Sprimanovog koeficijenta korelacije (Tabela 7) u cilju ispitivanja međuzavisnosti između razvijenosti sistema kontrole državne 
i uspešnosti zemalja u procesu integracije u Evropsku uniju. 
Tabela 7. Sprimanov koeficijent korelacije ranga
	Correlations

	 
	I
	II
	III

	Spearman's rho
	I
	Correlation Coefficient
	1.000
	0.700
	1.000(**)

	
	
	Sig. (2-tailed)
	.
	0.188
	.

	
	II
	Correlation Coefficient
	0.700
	1.000
	0.700

	
	
	Sig. (2-tailed)
	0.188
	.
	0.188

	
	III
	Correlation Coefficient
	1.000(**)
	0.700
	1.000

	
	
	Sig. (2-tailed)
	.
	0.188
	.

	** Correlation is significant at the 0.01 level (2-tailed).


Izvor: Proračun autora

Na osnovu rezultata korelacione analize prezentovane u tabeli 7 zaključujemo da postoji veoma visoka direktna međuzavisnost između godine usvajanja Zakona o kontroli državne pomoći (I) i datuma dobijanja statusa kandidata (III) u analiziranoj grupaciji zemalja Zapadnog Balkana. Dobijeni rezultat je statistički značajan. Visoka pozitivna korelisanost (koeficijent korelacije od 0.700) zabeležena je između razvijenosti sistema kontrole državne pomoći (II) i datuma dobijanja statusa kandidata (III). Pozitivan koeficijent korelacije od takođe 0.700 ukazuje na postojanje visoke direktne međuzavisnosti između godine usvajanja zakona (I) i stepena razvijenosti sistema kontrole državne pomoći (II).
ZAKLjUČAK
Razvijanje sistema kontrole državne pomoći, kao oblasti politike zaštite konkurencije, važan je segment predpristupnih obaveza zemalja u procesu integracije u Evropsku uniju. Za zemlje Zapadnog Balkana obaveza izgradnje sistema nastala je potpisivanjem Sporazuma o stabilizaciji i pridruživanju. Sve analizirane zemlje, osim Bosne i Hercegovine, uspele su da u roku od dve godine od trenutka potpisivanja Sporazuma o stabilizaciji i pridruživanju odgovore njegovim zahtevima, odnosno usvoje Zakon o kontroli državne pomoći i formiraju operativno regulatorno telo za kontrolu. Logično je bilo očekivati da one zemlje koje su među prvima krenule u izgradnju sistema kontrole državne pomoći kroz potpisivanje SSP, a onda i usvajanje relevantnog zakona, imaju i najrazvijenije sisteme. Međutim, situacija je drugačija. Prema razvijenosti sistema i brojnosti pojedinačnih uredbi kojima su regulisana neka konkretna područja kompleksne problematike kontrole državne pomoći među analiziranim zemljama u regionu izdvaja se Hrvatska. Druga prema razvijenosti sistema, kao i prema broju usvojenih pravilnika i uredbi je Crna Gora, dok Srbija i Makedonija zaostaju u tom pogledu. U Bosni i Hercegovini još uvek nema merodavnih podzakonskih akata i sekundarnog zakonodavstva iz oblasti kontrole državne pomoći. BiH se nalazi na samom početku uspostavljanja sistema kontrole državne pomoći.

Uporedno – pravna analiza je pokazala da postoji inverzna korelacija između stepena razvijenosti sistema kontrolisanja državne pomoći i potencijalnog vremena potrebnog za dobijanje statusa punopravnog člana Evropske unije. Naime, Hrvatska ima najuređeniji i najrazvijeniji sistem kontrole državne pomoći od svih analiziranih zemalja u regionu. Hrvatska je i jedina zemlja u regionu koja je u ovom trenutku uspešno okončala proces pridruživanja i postala članica EU. Takođe se može zaključiti da stepen razvijenosti sistema kontrole državne pomoći nije presudno uslovljen dužinom perioda njegove izgradnje. On je više direktna posledica volje i spremnosti merodavnih aktera da sistem ne bude samo formalno ispunjenje zadatih predpristupnih obaveza, već funkcionalni stub i podsistem šireg sistema zaštite konkurencije na tržištu.

Inicijalna pretpostavka istraživanja, o postojanju pozitivne veze između stepena razvijenosti sistema kontrole državne pomoći i uspešnosti zemalja u procesu evropskih integracija, potvrđena je i rezultatima korelacione analize. Zemlje koje su pre usvojile Zakon o kontroli državne pomoći pre su dobile i status kandidata. Takođe, visoka pozitivna međuzavisnost zabeležena je između razvijenosti sistema kontrole državne pomoći i datuma dobijanja statusa kandidata.

COMPARATIVE LEGAL ANALYSIS OF CHANGES IN THE SYSTEM OF STATE AID IN SERBIA AND THE WESTERN BALKAN COUNTRIES - IMPACT ON THE EFFICIENCY OF THE EUROPEAN INTEGRATION PROCESS
Summary

Synchronized efforts in the field of monitoring and control activities of the company in the market, but also the state, аре the precondition of the existence of effective competition policy. State aid as a form of selective government interventions aimed at individual companies may distort competition in the market. Hence, establishing and consistent implementation of the system of state aid control as a subsystem of the competition policy are necessery. Development of the system of state aid control is a binding part of the integration process in the European Union. The experience of new EU member states shows that country must achieve operational control of state aid before admission to the EU membership. The establishment of this system in the candidate countries, among other things, aims at the harmonization of national legislation with the EU legislation.  
In the paper, by applying the comparative legal analysis, we consider the achieved results in the development of the system of state aid control in Serbia and in the Western Balkan countries. Comparison of institutional solutions in Serbia with solutions in the countries in the region is conducted. Comparison with the countries of "good practice" is always desirable and allows systematizing of recommendations for the proper design and construction of a transparent, efficient and predictable system of state aid control. On the basis of the results of comparative legal analysis it can be concluded that Croatia has the most developed system of state aid control among the analysed Western Balkan countries. Croatia only among the analysed countries have met all the requirements and became a member of the European Union. On the other hand, Bosnia and Herzegovina has the least developed, or almost undeveloped system of state aid control.  Results of correlation analysis confirmed the initial hypothesis of the existence of a positive relationship between the level of development of the system of state aid control and the success of countries in the process of European integration. Countries that have adopted the Law on State Aid earlier received the candidate status also earlier. A high positive correlation was observed between the development of the system of state aid and the date of obtaining candidate status. 

* Rad je deo istraživanja u okviru projekta Ministarstva prosvete, nauke i tehnološkog razvoja Republike Srbije broj 179066 „Unapređenje konkurentnosti javnog i privatnog sektora umrežavanjem kompetencija u procesu evropskih integracija Srbije“





� Analizirane zemlje Zapadnog Balkana su: Hrvatska, Crna Gora, Makedonija i Bosna i Hercegovina (BiH).


� Pojedinačnim odlukama Vlade bliže su određena pravila dodeljivanja državne pomoći za sledeće oblasti: sektor brodogradnje, brži razvoj širokopojasnih mreža, saobraćaj, javne radiodifuzijske usluge, državna pomoć u obliku garancija, sektor brodogradnje, zaštita životne sredine, naknada troškova usled liberalizacije tržišta električne energije, sektor čelika,    rizični kapital, zapošljavanje, usavršavanje, finansijski transferi javnim preduzećima, regionalna pomoć, poštanske usluge, osiguranje kratkoročnih izvoznih kredita, mala i srednja preduzeća, naknada za javne usluge, istraživanje i razvoj i inovacije, sanacija i restrukturiranje, de minimis državna pomoć.


� Posebnim odlukama regulisane su sledeće kategorije državne pomoći: horizontalna, regionalna i pomoć za spašavanje i restrukturiranje preduzeća u poteškoćama.








